Įłàà Pharısee gots'ǫ dǫ ı̨łè,
Nıcodemus wìyeh,
to Zezì ts'àèhtła.
Eyı dǫ sìı Israel gha k'aodèe goxè wheda hǫt'e.
Zezì ts'ǫ̀ hadı,
“K'àowo,
nı̨ sìı Nǫ̀htsı̨ dahxà dǫ hoghàı̨htǫ wek'èts'eezǫ hǫt'e.
Dǫ wı̨ı̨zìı nexèht'eè enıìyah hohtsı̨ ha dìì,
Nǫ̀htsı̨ yets'àı̨dı lenǫsıı,”
yèhdı.
Zezì yets'ǫ̀ hadı,
“Ehkw'ı anèehsı̨,
dǫ wı̨ı̨zìı k'achı̨ wegǫ̀hłı̨ lenǫsıı Nǫ̀htsı̨ Wenàowoò k'ę̀ę̀ hòɂǫ yek'èezǫ ha dìì,”
yèhdı.
Nıcodemus hadı,
“Dǫ weghoò łǫ sìı dànì k'achı̨ wegǫ̀hłı̨ lì?
K'achı̨ edemǫ bò yìı naetła gà k'achı̨ wegǫ̀hłı̨ ha dìì naà!”
yèhdı.
Zezì yets'ǫ̀ hadı,
“Ehkw'ı anèehsı̨,
dǫ tı t'à eyıts'ǫ Yedàyeh Nezı̨ı̨ t'à wegǫ̀hłı̨ lenǫsıı Nǫ̀htsı̨ Wenàowoò k'ę̀ę̀ hòɂǫǫ sìı goyaetła ha nıìle.
Dǫzhį̀į̀ t'à dǫzhį̀į̀ wegǫ̀hłı̨ hǫt'e,
hanìkò Yedàyeh Nezı̨ı̨ t'à dǫ wets'ǫ ı̨nì wegǫ̀hłı̨ hǫt'e.
‘K'achı̨ negǫ̀hłı̨ ha hǫt'e,’
dehsı̨ı̨ sìı,
negha enıìyah welè-le.
Nı̨hts'ı sìı t'ahoòyį̀ı̨ ts'ǫ̀ k'eweehts'ı hǫt'e.
Nı̨hts'ı dèekw'ǫ wets'eèhkw'ǫ,
hanìkò edı̨į̀ gots'ǫ at'ı̨ eyıts'ǫ edı̨į̀ ts'ǫ̀ at'ı̨ı̨ sìı wek'èts'eezǫ-le.
Dǫ Yedàyeh Nezı̨ı̨ t'à gıgǫ̀hłı̨ı̨ sìı gıxè hanì hòɂǫ hǫt'e,”
yèhdı.
Nıcodemus hadı,
“Dànì hagòjà lì?”
Zezì yets'ǫ̀ hadı,
“Nı̨ sìı Israel got'ı̨į̀ gha dǫ-hoghàehtǫǫ-dǫǫ̀ nelı̨,
hanìkò dàehsı̨ı̨ sìı wenıı̨dì-le nì?
Ehkw'ı anèehsı̨,
t'asìı k'èts'eezǫ eyıts'ǫ t'asìı wets'aɂı̨ı̨ sìı weghàà gots'ede hǫt'e,
hanìkò naxı̨ dǫ xàɂaa yàahłı̨ı̨ sìı ehkw'ı ats'edı goahwhǫ-le.
Dıı nèè gots'ǫ t'asìı ghǫ naxıxè gohdo,
hanìkò naxıgha ehkw'ı-le.
Ekò yak'e gots'ǫ t'asìı ghǫ naxıxè gohdo nı̨dè dànì naxıgha ehkw'ı aehsı̨ lì?
Dǫ wı̨ı̨zìı yak'e hoaɂı̨ whìle,
amìı yak'e gots'ǫ dıı nèk'e ts'ǫ̀ ajàa sìı ededı̨ zǫ yak'e hoaɂı̨ hǫt'e.
Eyı sìı Dǫ-wet'àaɂàa-deè hǫt'e.
T'akwe whaà Moses,
ekìı-ka nèk'e dechı̨ k'e gòo ı̨dòo ts'ǫ̀ ayį̀į̀là ı̨lè.
Eyı xèht'eè Dǫ-wet'àaɂàa-deè dechı̨ k'e ı̨dòo awedle ha hǫt'e.
Dǫ ehkw'ı adı yı̨ı̨hwhǫǫ sìı welǫ whìle ts'ǫ̀ eda ha.
“Nǫ̀htsı̨ dıı nèk'e dǫ hazǫǫ̀ sıì goghǫneètǫ t'à,
edeza ı̨łàet'ee dǫ tł'aàyį̀ı̨htı̨.
Amìı ehkw'ı adı yı̨ı̨hwhǫǫ sìı wedıhołè ha-le,
welǫ whìle ts'ǫ̀ eda ha.
Nǫ̀htsı̨ dǫ xè hoìla hòèhtsı̨ gha,
edeza dıı nèk'e ts'ǫ̀ ayı̨į̀là nıìle,
hanìkò ededı̨ wet'à dǫ edaxàgole gha ayı̨į̀là.
Amìı ehkw'ı adı yı̨ı̨hwhǫǫ sìı hoìla awedle ha-le,
hanìkò amìı ehkw'ı adı yı̨ı̨hwhǫ-le sìı hòt'a wesınìyaetı hǫt'e,
Nǫ̀htsı̨ Weza ı̨łàet'ee sìı wegha ehkw'ı-ahodı-le t'à.
Dıı hanì hòɂǫ ts'ıhɂǫ̀ Nǫ̀htsı̨ dǫ sınìyaehtı hǫt'e:
Dzęh dıı nèk'e ts'ǫ̀ ajà,
hanìkò dǫ nàowołı̨ı̨ k'ę̀ę̀ eghàlageeda ts'ıhɂǫ̀ to gıgha denahk'e nezı̨.
Dǫ hołı̨ı̨ hogehtsı̨ı̨ sìı dzęh dzagı̨ı̨hwhǫ.
Gıhołı̨į̀ wègaat'ı̨ ha sǫnı gı̨ı̨wǫ t'à,
dzęh ts'ǫ̀ aget'ı̨-le.
Hanìkò dǫ ehkw'ı eda ha nıwǫǫ sìı dzęh ts'ǫ̀ at'ı̨,
hanì-ı̨dè ayìı eghàlaedaa sìı Nǫ̀htsı̨ wedahxà at'ı̨,
hotıì wek'èhoedzǫ hǫt'e,”
Zezì gòhdı.